**সিসিল *আর্নল্ড* বিভার্স** (ইংরেজি: **Cecil *Arnold* Beevers**; জীবনকাল: ২৭ মে ১৯০৮ - ১৬ জানুয়ারি ২০০১) ছিলেন একজন ব্রিটিশ কেলাসবিজ্ঞানী (*crystallographer*)। তিনি *বিভার্স-লিপসন স্ট্রিপ* উদ্ভাবনের জন্য সুপরিচিত। জটিল অণুসমূহের নকশা তৈরির উদ্দেশ্যে, কেলাসতাত্ত্বিক উপাত্ত থেকে কেলাসের গঠনকাঠামো নিরূপণের ক্ষেত্রে, ফুরিয়ে রূপান্তর নির্ণয়ে গণনা-সহায়ক হিসেবে এটি ব্যবহৃত হয়।

জীবন ও কর্ম
-----------

সি. আর্নল্ড বিভার্সের জন্ম ইংল্যান্ডের ম্যানচেস্টার শহরে। তার পরিবার পরবর্তীকালে লিভারপুলে স্থানান্তরিত হয় এবং তিনি সেখানে লিভারপুল বিশ্ববিদ্যালয়ে ভর্তি হন। সেখান থেকে তিনি ১৯২৯ সালে পদার্থবিজ্ঞানে স্নাতক উপাধি (বিএসসি), এবং ১৯৩৩ সালে ডক্টরেট উপাধি (ডিএসসি) অর্জন করেন।

বিভার্স লিভারপুল বিশ্ববিদ্যালয়ে থাকাকালে অধ্যাপক লায়োনেল উইলবারফোর্স কর্তৃক প্রভাবিত হন। স্নাতক পাশ করার পর, হেনরি লিপসনের সাথে একত্রে এক্স–রে অপবর্তন নিয়ে কাজ করার জন্য প্রস্তাব পান তিনি। এই দুই বিজ্ঞানী প্রায়ই ম্যানচেস্টার বিশ্ববিদ্যালয়ে লরেন্স ব্র্যাগের সাথে সাক্ষাৎ করে তার পরামর্শ নিতেন। পরবর্তীকালে, বিভার্স ম্যানচেস্টারে একটি পদে যোগদান করেন। ম্যানচেস্টারে মারিয়ন রসের সাথে তিনি কেলাসিত বেটা অ্যালুমিনা’র গঠন নিয়ে গবেষণা করেন। তারা উল্লেখ করেন যে, সচল সোডিয়াম আয়ন কর্তৃক অধিকৃত এলাকায় ‘সমস্যা’ দেখা যায়। পরে জানা যায় যে, এসব আয়নের উপস্থিতি এই কেলাসকে দক্ষ ত্বরিত–আয়ন পরিবাহকে (*fast–ion conductor*) পরিণত করে। তাদের আবিষ্কারের স্বীকৃতিস্বরূপ, এসব আয়নের অবস্থান এখন *বিভার্স–রস স্থান* (*Beevers–Ross sites*) এবং *বিপরীত–বিভার্স–রস স্থান* (*anti-Beevers–Ross sites*) নামে পরিচিত।

এরপর বিভার অল্প কিছুদিনের জন্য হাল বিশ্ববিদ্যালয়ে কাজ করেন, কিন্তু ১৯৩৮ সালে তিনি এডিনবরা বিশ্ববিদ্যালয়ে কেলাসবিজ্ঞানের *ডিওয়ার* ফেলো হিসেবে নিযুক্ত হন। পদটি পদার্থবিজ্ঞান ও রসায়ন – উভয় বিভাগের সাথে যৌথভাবে সংশ্লিষ্ট ছিল। একই বছরের শেষ দিকে, বিভার্স *এডিনবরা রয়্যাল সোসাইটি*’র ফেলো নির্বাচিত হন। বিভার্স বাকি জীবন এডিনবরাতেই থেকে যান এবং ঐ বিশ্ববিদ্যালয়ে কেলাসবিজ্ঞানের *রিডার* (অ্যাকাডেমিক পদবিশেষ) হিসেবে দায়িত্ব পালন করেন। তার উল্লেখযোগ্য ছাত্রদের মধ্যে ডাগলাস এম.সি. ম্যাকইওয়ান FRSE অন্তর্ভুক্ত।

আর্নল্ড বিভার্স ছিলেন একজন *কোয়েকার* (খ্রিস্টানদের সম্প্রদায়বিশেষ) এবং তা উনার জীবন ও বিজ্ঞানের প্রতি দৃষ্টিভঙ্গিকে প্রভাবিত করেছিল। তিনি প্রতিবন্ধীদের নিয়ে কাজ করেছেন, শিক্ষার উদ্দেশ্যে ব্যবহৃত *বিভার্স মিনিয়েচার মডেল্‌স* (বর্তমানে *মিরামোডাস লিমিটেড* নামে পরিচালিত), *বল ও স্পোক* পারমাণবিক মডেল গঠনে যা গুরুত্বপূর্ণ ছিল। এগুলো প্রথম উৎপাদিত হয় ১৯৬১ সালে, যার অধিকাংশই তৈরি হত প্রতিবন্ধী কর্মীদের দ্বারা।

বিভার্স-লিপসন স্ট্রিপ
---------------------

মূল নিবন্ধ: বিভার্স-লিপসন স্ট্রিপবিভার্স আর ইংল্যান্ডের *ম্যানচেস্টার বিশ্ববিদ্যালয় বিজ্ঞান ও প্রযুক্তি ইনস্টিটিউট* (*University of Manchester Institute of Science and Technology*) এর পদার্থবিজ্ঞানের অধ্যাপক হেনরি লিপসন CBE FRS (১৯১০-১৯৯১) যৌথভাবে বিভার্স-লিপসন স্ট্রিপ তৈরি করেন। তাদের উদ্ভাবনের ফলে, কেলাসতাত্ত্বিক বিশ্লেষণে অপরিহার্য বহুমাত্রিক ফুরিয়ে সমষ্টির বিশাল সব হিসাব-নিকাশ সহজতর একমাত্রিক মানে রূপান্তর সম্ভবপর হয়। ভাঁজকৃত কাগজের খণ্ড বা স্ট্রিপগুলো সাধারণত কাঠের বাক্সের ভেতর রাখা হত, সাইন এর জন্য একটি আর কোসাইন এর জন্য আরেকটি। এর আগে হিসাবের জন্য সাইন-কোসাইন সারণী ব্যবহার অপরিহার্য ছিল, যেটা বেশ সময়-সাপেক্ষ একটি প্রক্রিয়া ছিল।

উত্তরাধিকার
-----------

এডিনবরা বিশ্ববিদ্যালয়ে *মিরামোডাস লিমিটেড* কর্তৃক এখনো *বিভার্স মিনিয়েচার মডেল্‌স* এর উৎপাদন অব্যাহত রয়েছে। ব্রিটিশ কেলাসতাত্ত্বিক সমিতি (*British Crystallograhic Association*) একটি *আর্নল্ড বিভার্স তহবিল* পরিচালনা করে।

আরও দেখুন
---------

* এক্স-রে কেলাসবিজ্ঞান

তথ্যসূত্র
---------

1. ↑  "Set of Beevers Lipson Strips, Sine Set, c.1936"। Oxford: Museum of the History of Science। সংগ্রহের তারিখ ২৮ মার্চ ২০১৪।
2. 1 2 3 4 5  "Cecil Arnold Beevers" (পিডিএফ)। *Crystallography News*। Royal Society of Edinburgh। ২০০১। ২৯ মার্চ ২০১৪ তারিখে মূল (পিডিএফ) থেকে আর্কাইভ করা। সংগ্রহের তারিখ ২৮ মার্চ ২০১৪।
3. 1 2  Gould, Bob (ডিসেম্বর ১৯৯৮)। "The mechanism of Beevers–Lipson strips"। *BCA Newsletter*। International Union of Crystallography। সংগ্রহের তারিখ ২৮ মার্চ ২০১৪।
4. ↑  "সংরক্ষণাগারভুক্ত অনুলিপি" (পিডিএফ)। ৮ অক্টোবর ২০২০ তারিখে মূল (পিডিএফ) থেকে আর্কাইভ করা। সংগ্রহের তারিখ ৫ অক্টোবর ২০২০।
5. 1 2  "(Cecil) Arnold Beevers"। *Gazetteer for Scotland*। সংগ্রহের তারিখ ২৯ মার্চ ২০১৪।
6. ↑  "Beevers–Lipson strips in oak case"। *Collection of Historical Scientific Instruments*। USA: Harvard University। ২৯ মার্চ ২০১৪ তারিখে মূল থেকে আর্কাইভ করা। সংগ্রহের তারিখ ২৮ মার্চ ২০১৪।
7. ↑  "Arnold Beevers Bursary Fund deadline"। British Crystallographic Association। ১৪ মার্চ ২০১৪ তারিখে মূল থেকে আর্কাইভ করা। সংগ্রহের তারিখ ২৯ মার্চ ২০১৪।

বহিঃসংযোগ
---------

* Miramodus Ltd. (formerly Beevers Molecular Models)